SNNP พุ่งต่อเกือบ 6% นิวไฮรอบ 4 เดือน ลุ้นครึ่งปีหลังกำไรโต รับต้นทุนลด-ยอดขายเพิ่ม
SNNP พุ่งต่อเกือบ 6% ราคาแตะ 17.10 บ. นิวไฮรอบ 4 เดือน ลุ้นครึ่งปีหลังกำไรโต รับต้นทุนลด-ยอดขายเพิ่ม หลังเปิดเมือง โรงเรียนเปิดเทอม รับผลดีมาตรการรัฐกระตุ้นการบริโภค พ่วงกำลังผลิตเพิ่ม หลังเดินเครื่องผลิตโรงงานเวียดนาม เป้า Consensus อยู่ที่ 19.9 บาท
SNNP พุ่งต่อเกือบ 6% ราคาแตะ 17.10 บ. นิวไฮรอบ 4 เดือน ลุ้นครึ่งปีหลังกำไรโต รับต้นทุนลด-ยอดขายเพิ่ม หลังเปิดเมือง โรงเรียนเปิดเทอม
8 ก.ย. 2565

ผู้สื่อข่าวรายงานว่า วันนี้ (8 ก.ย.65) ราคาหุ้น บริษัท ศรีนานาพร มาร์เก็ตติ้ง จำกัด (มหาชน) หรือ SNNP ล่าสุด ณ เวลา 15:47 น. อยู่ที่ระดับ 17.10 บาท บวก 0.90 บาท หรือ 5.56% สูงสุดที่ระดับ 17.30 บาท ต่ำสุดที่ระดับ 15.90 บาท ด้วยมูลค่าซื้อขาย 277.63 ล้านบาท โดยราคาหุ้น SNNP ปรับตัวขึ้นต่อเนื่องทำจุดสูงสุดในรอบ 4 เดือน นับตั้งแต่ราคาหุ้นอยู่ที่ระดับ 18.60 บาท เมื่อวันที่ 29 เม.ย.65

ทั้งนี้ บล.เคจีไอ (ประเทศไทย) ระบุในบทวิเคราะห์ (8 ก.ย.65) ประเมินแนวรับ SNNP ที่ 16 บาท / แนวต้าน 16.2 บาท กรณี Break ผ่านแนวต้านนี้ได้ ประเมินมีโอกาสทดสอบแนวต้านถัดไป 16.5 – 17.0 บาท Stop loss 15.3 บาท ส่วนเป้า Consensus อยู่ที่ 19.9 บาท
โดยประเมินแนวโน้มผลการดำเนินงานครึ่งหลังปี 65 จะโตเด่นเมื่อเทียบจากครึ่งปีแรก จากต้นทุนวัตถุดิบเริ่มปรับลดลง ขณะที่ SNNP ได้ทำการปรับ Packaging เพื่อรับมือกับต้นทุนวัตถุดิบไปแล้วในครึ่งแรกปี 65 คาดอัตรากำไรดีขึ้น การเปิดการท่องเที่ยว เปิดโรงเรียน คาดเป็นบวกต่อยอดขายขนมขบเคี้ยวและเครื่องดื่ม รวมทั้งโรงงานใหม่ที่เวียดนามเตรียมเริ่มทำผลิตในไตรมาส 4/65
ขณะเดียวกันคาดสินค้าอุปโภคและบริโภครับ Sentiment บวกจาก นโยบายกระตุ้นเศรษฐกิจภาครัฐฯ เช่น โครงการคนละครึ่ง การขึ้นค่าแรงขั้นต่ำ เป็นต้น และ Forward PE ปีหน้า +/- 26 เท่า ลดลงจากปีนี้ที่ +/-32 เท่า คาดมีโอกาสที่ Consensus จะปรับประมาณการฯ ขึ้น หลังกำไรครึ่งแรกปี 65 คิดเป็นราว 45% ของกำไรที่คาดทั้งปี